Broj: UPI-01-430/23-79/2 Podgorica, 28.11.2023. godine

Savjet Agencije za zaštitu konkurencije na osnovu člana 19 stav 2 t. 6 i 19 i člana 20f stav 1 tačka 5 Zakona o zaštiti konkurencije ("SI. list CG", br. 44/12, 13/18 i 145/21), člana 20 st. 2 i 4 i člana 23 stav 1 Zakona o kontroli državne pomoći ("Sl. list CG", br. 12/18) i člana 18 Zakona o upravnom postupku ("Sl. list CG", br. 56/14, 20/15, 40/16 i 37/17), radi utvrđivanja usklađenosti potencijalne državne pomoći dodijeljene od strane Ministarstva finansija, na adresi Stanka Dragojevića br. 2, 81000 Podgorica, po službenoj dužnosti, a po predlogu direktora Agencije za zaštitu konkurencije, na sjednici održanoj 28.11.2023. godine, donosi

**R J E Š E Nj E**

**I POKREĆE SE** ispitni postupak utvrđivanja usklađenosti potencijalne državne pomoći dodijeljene od strane Ministarstva finansija po osnovu Ugovora o načinu izmirenja dijela međusobnih obaveza, zaključenog dana 29.09.2023. godine, između Agencije za osiguranje depozita iz Beograda, Republika Srbija, JUGOBANKA AD BEOGRAD U STEČAJU i Crne Gore - Ministarstva finansija, sa Zakonom o kontroli državne pomoći ("Sl. list CG", br. 12/18).

**II NALAŽE SE** Ministarstvu finansija, da se u roku od 15 (petnaest) dana od dana prijema ovog rješenja, izjasni o činjenicama i informacijama koje ukazuju na nezakonitost potencijalne državne pomoći iz stava I dispozitiva ovog rješenja i dostavi sve podatke i informacije potrebne za ispitivanje usklađenosti potencijalne državne pomoći iz stava I dispozitiva ovog rješenja sa Zakonom o kontroli državne pomoći ("Sl. list CG", br. 12/18).

**III NALAŽE SE** Ministarstvu finansija da, odmah po prijemu ovog rješenja, privremeno obustavi dodjelu sredstava po osnovu ugovora iz stava I dispozitiva ovog rješenja, do odlučivanja Agencije za zaštitu konkurencije o usklađenosti potencijalne državne pomoći iz stava I dispozitiva ovog rješenja sa Zakonom o kontroli državne pomoći ("Sl. list CG", br. 12/18).

**O b r a z l o ž e nj e**

**I PREDUZETE RADNJE**

Agenciji za zaštitu konkurencije (u daljem tekstu: „**Agencija**“) je od strane Ministarstva finansija dostavljen podnesak br. 09-430/23-3867/1 od 19.10.2023. godine, evidentiran kod Agencije pod br. 05-430/23-627/1 od 25.10.2023. godine, u kojem se u bitnom navodi da su Ministarstvo finansija, Agencija za osiguranje depozita iz Beograda i JUGOBANKA AD BEOGRAD U STEČAJU, dana 29.09.2023. godine, zaključili Ugovor o načinu izmirenja dijela međusobnih obaveza, te imajući u vidu navedeno, dostavljen je prepis Ugovora o načinu izmirenja dijela međusobnih obaveza, u cilju davanja mišljenja Agencije sa aspekta primjene i tumačenja Zakona o kontroli državne pomoći ("Sl. list CG", br. 12/18).

Kako je utvrđeno da se predmetnim Ugovorom o načinu izmirenja dijela međusobnih obaveza od 29.09.2023. godine, regulišu pitanja izmirenja duga Instituta za fizikalnu medicinu, rehabilitaciju i reumatologiju „Dr Simo Milošević“ a.d. Igalo, a koji je stekao pravo na potencijalnu pomoć danom zaključenja tog ugovora, kao i da je predmetni ugovor zaključen prije odlučivanja Agencije, to je aktom br. 05-430/23-627/2 od 08.11.2023. godine, predmet proslijeđen na nadležnost i postupanje naknadne kontrole državne pomoći.

**II DRŽAVNA POMOĆ**

U skladu sa Ugovorom o funkcionisanju Evropske unije, član 107 (1), definisano je da osim ako Ugovorima nije drugačije određeno, svaka pomoć koja je dodijeljena od strane države članice ili putem državnih resursa u bilo kojem obliku koja narušava ili prijeti da će narušiti konkurenciju dovođenjem u povoljniji položaj određenih preduzeća ili proizvodnju određene robe, u mjeri u kojoj utiče na trgovinu između država članica, nespojiva je sa unutrašnjim tržištem.

Sporazum o stabilizaciji i pridruživanju između Evropskih zajednica i njihovih država članica, s jedne strane i Republike Crne Gore, s druge strane[[1]](#footnote-1) (u daljem tekstu: „**SSP**“) u članu 73 stav 1. tačka iii., definiše da je zabranjena svaka državna pomoć koja narušava ili prijeti da naruši konkurenciju favorizovanjem određenih privrednih društava ili određenih proizvoda. SSP dalje ustanovljava obaveze države Crne Gore u dijelu politike državne pomoći, i između ostalog, precizira da: svi postupci suprotni ovom članu će se ocjenjivati na osnovu kriterijuma koji proizlaze iz primjene pravila o konkurenciji koji se primjenjuju u Zajednici, posebno članova 81, 82, 86 i 87 (član 87 sada: član 107) Ugovora o osnivanju Evropske zajednice i instrumenata za tumačenje koje su usvojile institucije Zajednice.

Član 2 Zakona o kontroli državne pomoći ("Sl. list CG", br. 12/18) (u daljem tekstu: „**Zakon**“), definiše državnu pomoć kao:

1. finansijsku pomoć koja se direktno ili indirektno dodjeljuje iz državnog budžeta, odlukom Vlade Crne Gore, budžeta opštine, odlukom nadležnog organa opštine, uključujući fondove Evropske unije i druge javne fondove;
2. pomoć koja se dodjeljuje korisnicima koji obavljaju privrednu djelatnost, čime se dovode u povoljniji položaj u odnosu na druge učesnike na tržištu;
3. finansijsku pomoć koja se ne pruža privrednim društvima pod istim uslovima, ili se pruža selektivno privrednim društvima na osnovu veličine privrednog društva, mjesta poslovanja ili mjesta registracije, ili je namijenjena jednom privrednom društvu; i
4. pomoć koja ugrožava konkurenciju i utiče na trgovinu između Crne Gore i drugih država suprotno potvrđenim međunarodnim ugovorima.

Odredbom člana 3 stav 1 Zakona, propisano je da je davalac državne pomoći nadležni organ državne uprave, nadležni organ opštine i pravno lice koje upravlja i raspolaže sredstvima javnih prihoda i državnom imovinom u skladu sa zakonom. Cijeneći dokumentaciju dostavljenu od strane Ministarstva finansija, postoji sumnja da se u odnosu na predmetnu mjeru, davaocem državne pomoći u smislu člana 3 stav 1 Zakona, u konkretnom slučaju može smatrati Ministarstvo finansija.

Uzimajući u obzir sve prethodno navedeno, Agencija nalazi da postoji sumnja da predmetna mjera, predstavlja državnu pomoć u smislu člana 2 Zakona, odnosno člana 107 stav 1 Ugovora o funkcionisanju Evropske unije.

**III NEZAKONITA DRŽAVNA POMOĆ**

Nezakonita državna pomoć je pomoć koja je dodijeljena bez prethodne prijave ili prije odlučivanja Agencije o usklađenosti te pomoći sa Zakonom, definisano je članom 5 stav 2 Zakona.

Saglasno članu 10 stav 1 Zakona, radi utvrđivanja ili donošenja, odnosno dodjele individualne pomoći nadležni organ državne uprave, nadležni organ opštine i pravno lice koje upravlja i raspolaže sredstvima javnih prihoda i državnom imovinom prije dostavljanja predloga šeme donosiocu, odnosno donošenja akta o individualnoj državnoj pomoći Agenciji podnosi prijavu sa predlogom akta i drugom potrebnom dokumentacijom radi davanja mišljenja da li se na osnovu predloženog akta vrši dodjela državne pomoći, najmanje 60 dana prije planiranog datuma utvrđivanja, odnosno donošenja.

Akt o dodijeli državne pomoći se može prilikom donošenja, odnosno utvrđivanja, razmatrati samo uz ocjenu Agencije, propisano je Zakonom.

Dalje, članom 12 Zakona zabranjuje se dodjela državne pomoći prije odlučivanja Agencije o usklađenosti državne pomoći sa Zakonom.

Posljedično, Agencija je na osnovu dostavljenih podataka i dokumentacije, zaključila da su Ugovorom o načinu izmirenja dijela međusobnih obaveza od 29.09.2023. godine, regulisana pitanja izmirenja duga Instituta za fizikalnu medicinu, rehabilitaciju i reumatologiju „Dr Simo Milošević“ a.d. Igalo, pri čemu Agencija nalazi da postoji osnovana sumnja da je na osnovu predmetnog ugovora dodijeljena nezakonita državna pomoć.

Na osnovu prednje iznijetog, zbog sumnje u usklađenost potencijalne državne pomoći, Agencija je, po službenoj dužnosti, pokrenula ispitni postupak naknadne (*ex post*) kontrole, kako bi ispitala raspoložive podatke i informacije i ocijenila usklađenost dodijeljene potencijalne državne pomoći sa Zakonom (stav I dispozitiva ovog rješenja).

Zakonom je uređeno postupanje u slučaju nezakonite državne pomoći, i članom 23 stav 1 Zakona, Agenciji data mogućnost da naloži davaocu državne pomoći da se u ostavljenom roku izjasni o činjenicama i informacijama koje ukazuju na nezakonitost. S tim u vezi, Agencija je stavom II dispozitiva ovog rješenja, posljedično naložila Ministarstvu finansija da se u roku od 15 (petnaest) dana od dana prijema ovog rješenja, izjasni o činjenicama i informacijama koje ukazuju na nezakonitost potencijalne državne pomoći iz stava I dispozitiva ovog rješenja i dostavi dokumentaciju i informacije potrebne za ocjenu predmetne potencijalne državne pomoći.

Dodatno, stavom III dispozitiva ovog rješenja, Ministarstvu finansija je naložena privremena obustava dalje dodjele sredstava po osnovu Ugovora o načinu izmirenja dijela međusobnih obaveza od 29.09.2023. godine, do okončanja ovog ispitnog postupka (saglasno članu 23 stav 1 Zakona). Ako Ministarstvo finansija ne postupi po nalozima iz st. II i III dispozitiva ovog rješenja, Agencija može, shodno članu 24 Zakona, da pokrene upravni spor.

**UPUTSTVO O PRAVNOJ ZAŠTITI :** Protiv ovog rješenja može se pokrenuti upravni spor tužbom kod Upravnog suda Crne Gore u roku od 20 dana od dana prijema rješenja.

**PREDSJEDNIK SAVJETA**

 **Dragan Damjanović**

**Dostavljeno:**

* Ministarstvu finansija, Stanka Dragojevića br. 2, 81000 Podgorica
* u spise predmeta
* a/a
1. Zakon o ratifikaciji Sporazuma o stabilizaciji i pridruživanju između Evropskih zajednica i njihovih država članica, s jedne strane i Republike Crne Gore, s druge strane („Sl. list CG“, br. 7/07). [↑](#footnote-ref-1)